 NA TITUS OMINDE MWANAMUME aliyekamatwa mnamo Jumatatu akiwa na lita tano za chang’aa, ameambia Mahakama ya Eldoret kwamba pombe hiyo haikuwa ya shughuli za kibiashara bali ilikuwa itumike kama dawa ya kiasili kwa tambiko la kumsafisha mkewe baada ya kujifungua pacha. Jackson Kiprotich, ambaye alifikishwa mbele ya Hakimu Mkuu Mwandamizi wa Eldoret Richard Odenyo, aliambia mahakama kuwa bidhaa hiyo ilikuwa ya kutumika kama dawa ya kienyeji ya kumsafisha mkewe. “Katika jamii yetu, kuzaa watoto pacha ni ishara mbaya na ili sisi kuondoa roho mbaya kwa watoto waliozaliwa, tambiko lazima lifanyike na tunatumia chang’aa kufanya sherehe ya aina hiyo,” Kiprotich aliambia mahakama. Kiprotich aliendelea kueleza mahakama kwamba lazima maafisa wa polisi waelimishwe kuhusu matambiko hayo ili kuepuka kuvutia laana kwa kuzuia mila hiyo muhimu. Aliambia mahakama kwamba polisi wanapaswa kuelimishwa kuhusu hatari ya kuingilia mila yenye ‘uzito’ kama vile kutumia pombe kwa utakaso. “Inasikitisha kwamba polisi hawajali umuhimu wa tambiko kama hili ambapo pombe huwa ni dawa. Serikali ingeturuhusu kuendelea kutumia pombe ya chang’aa kama dawa kama ilivyokuwa nyakati za zamani,” aliambia mahakama. Mahakama iliambiwa kuwa mshtakiwa alikamatwa katika kijiji cha Bunjab katika kaunti ndogo ya Moiben akiwa na lita tano za chang’aa kinyume cha sheria. Alikanusha shtaka hilo kabla ya mahakama kumwachilia kwa dhamana ya Sh20,000 pesa taslimu au bondi ya kiasi sawa na hicho. Kesi hiyo itasikilizwa Septemba 4, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  